《范武子挽词》
宋代·许及之

呜呼吾武子，天乎夺何速。潇洒锦绣肠，秀润琅玕腹。

出口论世事，好语惊拙目。孝友式里闾，急难骇僮仆。

曩于建业都，共庀主人属。但不同姓氏，何翅如手足。

一日不晤对，尺简频往复。中夜怀清姿，有梦堕脩竹。

时予悼伉俪，感尔念鳏独。别去几岁华，亦闻悲壶俶。

同病心相怜，异县情愈笃。我欲托以妹，子不鄙其族。

两穷忽相值，一家有馀睦。去作建安县，振彼七闽俗。

岂不化彊梗，元不用鞭扑。邑人歌载途，当路荐联牍。

彼守何坚忍，于民能迫促。二年甘不考，百谪宁忍辱。

子方困吏鞅，妹忽沦鬼录。入户悲方缠，出门湿如束。

骏足不受羁，盐车宜折轴。讣来忽收书，痛甚不容读。

未令吾母知，可闻尔母哭。人生会有终，汝死冤乎毒。

吁嗟先大夫，艰难脱荒服。衣钵自桐乡，生涯去巴蜀。

清德诚可种，石田不能粟。尔母今在堂，何以供水菽。

尔弟独当户，何以资耕筑。三儿须教训，一女待鞠育。

自愧贫多累，未能分薄禄。近拟乞州麾，因用致家塾。

此愿未吾遂，有身莫渠赎。所居读书岩，旁依紫逻曲。

忆昔曾同登，相期共结屋。今晨何为者，昨梦不可续。

平生乐哉丘，终焉埋此玉。虽遣奠刍陈，不及墓草宿。

呜呼吾武子，临风泪盈掬。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。